Papersnake/gushiwen huggingface dataset:
岳阳馆中望洞庭湖
刘长卿（唐代）

万古巴丘戍，平湖此望长。问人何淼淼，愁暮更苍苍。

叠浪浮元气，中流没太阳。孤舟有归客，早晚达潇湘。
题五泄瀑布四首
喻良能（宋代）

香炉太白有佳句，雁荡老坡题画图。
安得二仙居至此，新诗想见唾成珠。
春日田园杂兴
仙村人（宋代）

芳草东郊外，疏篱野老家。
平畴一尺水，小圃百般花。
青箬闲耕雨，红裙半采茶。
村村寒食近，插柳遍檐牙。
诘旦思之世岂有不押之韵辄和北山十首
刘克庄（宋代）

闽人尤惜荔，鲁史首书灾。
秽德非常臭，鲜装若自媒。
今年暂枵腹，来世勿投胎。
安得清风扫，何忧绛实隤。
夜宿三山禅房漫赋刀剑二首 其二 剑
卢龙云（明代）

匣中有双剑，谁与辨雄雌。当年解其一，遗我心所知。

双龙久未合，斗光望渐移。终难授楚柄，聊用强自持。

水陆有二用，何当任所施。堪笑世间人，腹中亦有之。
闻南岙有梅花觅终日不得
姚燮（清代）

静树束涧云无声，岩气寂有松花馨。飞鸦三两厉冻色，背动阔天初日晶。

大寒时节重棉轻，叉手空山晨独行。拟裁疏影续姜曲，小讽离骚搜屈情。

太古潜镌千丈壁，暗斧烟心伐冰棘。短裈井女未梳鬟，丫角牛童自横笛。

修篁美人愆远期，袅吾玉想春丝丝。疏灯贴帏画岚迥，忆昨江楼小醉时。

醉边微雨孤衾梦，梦见月横篱落枝。篱根一溪澹窈眇，照我愁魂濯我诗。

我魂瘦鹤萝薜衣，饥餐绿雪肤凝脂。悄焉留得藐姑盼，那肯媚渠胡蝶飞？

佳约沈沈阻芳草，入世师雄已颜老。平生粉黛怨荷枯，此日乾坤感鸡晓。

厓根乱藓积谁埽，石榻仙灵琼骨槁。几凭琴泪堕荒苔，何处钗痕罥幺鸟。

须知品洁殊桃李，要隔凡尘完秘造。我寻不得我且归，耿耿元心抱热灰。

明螺细捣一杵墨，百尺癯枝笔可挥。癯枝百尺神不颓，挂尔蓬壁吾携杯。

悲风逼夜万象惨，暄然斗室生祥晖。
次韵昌父十首 其九
韩淲（宋代）

吟尽清诗花自开，中秋宜共月徘徊。京尘抖擞岚生润，忘却年光过眼催。
句
应子和（宋代）

蜡炬短烧红。
再和静乐
郑清之（宋代）

夫君论事回天力，期文如贡厥篚织。
天葩瑞时来帝傍。天香染衣未渠息。
因携天上白琅玕，散作天花天女识。
冰清谁似乃翁誉，玉尘孩视宁馨色。
月中疏影射银汉，雪裹樛枝护磐石。
望林笑策盖世勋，万户侯封为公得。
吹彻楼头画角春，十行朝拜睿思墨。
次韵答天启
张耒（宋代）

黄钟无声登瓦釜，蔡子青衫在尘土。
逼人爽气百步寒，知子胸中有风雨。
三年河东走胡马，绝口鱼虾便鮥乳。
归来万卷付一读，不学儿曹用心苦。
周瑜陆逊久寂寞，千年北客嘲吴语。
莫徒彩笔云锦张，要是宝剑蛟龙舞。
天兵百万老西北，快马如飞不出户。
眼看六纛出麒麟，走取单于置刀俎。
送李馀往湖南
贾岛（唐代）

昔去候温凉，秋山满楚乡。今来从辟命，春物遍涔阳。

岳石挂海雪，野枫堆渚樯。若寻吾祖宅，寂寞在潇湘。
春日杂感 其一
龙启瑞（清代）

江上桃花懒不看，西风犹作早春寒。因怜鬓影临清镜，肯为莺声倚画阑。

万里旌旗悲远道，十年车马忆长安。碧波芳草皆颜色，付与诗人感百端。
和杨铁庵送子监镇之任韵五首 其四
姚勉（宋代）

初仕谓之筮，已是行道时。为官要自强，谨勿事诡随。

一命可及民，官正不论卑。当今淮堧清，犬眠足生氂。
送李五
王昌龄（唐代）

玉盌金罍倾送君，江西日入起黄云。扁舟乘月暂来去，谁道沧浪吴楚分。
怀叶与中 其二
郑文康（明代）

十亩金潼隔市廛，水香地暖草如烟。奉思庵外长松下，明月清风不用钱。
奉和第五相公登鄱阳郡城西楼
耿湋（唐代）

茂德为邦久，丰貂旧相尊。发生传雨露，均养助乾坤。

晓肆登楼目，春销恋阙魂。女墙分吏事，远道启津门。

湓浦潮声尽，钟陵暮色繁。夕阳移梦土，芳草接湘源。

封内群甿复，兵间百赋存。童牛耕废亩，壕木绕新村。

野步渔声溢，荒祠鼓舞喧。高斋成五字，远岫发孤猿。

一顾承英达，多荣及子孙。家贫仍受赐，身老未酬恩。

属和瑶华曲，堪将系组纶。
陈靖献公祠三首 其一
沈磐（清代）

强干谋成祸乱纡，渔阳突骑竟长驱。运筹不少黄罗汉，坚壁难长周亚夫。

司马岂闻娴将略，秩宗何自绾兵符。宫车赴火君臣尽，一寸丹心逐鼎湖。
和子山陪使君游西湖三绝正月晦日
文同（宋代）

游骑翩翩从使君，娱宾亭上宴西曛。
座中不用频辞酒，明日青春已一分。
郊庙歌辞。武后大享拜洛乐章。齐和
佚名（唐代）

沈潜演贶分三极，广大凝祯总万方。

既荐羽旌文化启，还呈干鏚武威扬。
湘江
陈长镇（清代）

湘江南上水如烟，不尽离情薄暮天。岳色千重万重雨，随风吹落洞庭船。
题节侠奇游送马惟渥太学还金陵
王弘诲（明代）

自昔南游有马迁，雄文奇节凌苍旻。亦有征南称马援，铜柱高标岭海传。

今之马生岂其裔，奇游节侠何相类。间关万里穷珠崖，把臂论交盈海内。

忆从邂逅白下辰，三千太学冠儒绅。一笑功名卑管晏，片言肝胆结雷陈。

托乘奚自来琼甸，十载参商驩对面。通家意气时咨询，乌啼有集泪如霰。

因君感慨并怜予，正名纷解宁踌蹰。白马总输安勃计，青牛方驾出关车。

崇报时亲畏垒地，低回祠下不能去。丰碑显刻罗群髦，俎豆流辉增奕世。

看君肮脏志不偶，腰间宝剑双龙吼。富贵从轻天上云，盈虚且付杯中酒。

白门烟景柳花漫，向余长揖趋长安。到家二顷悭负郭，出门大笑行路难。

君不见刘毅百万轻一掷，又不见鲁连东海卑秦敌。

英雄际会各有时，虎变龙蟠世叵测。男儿堂堂七尺躯，安能龌龊辕下驹。

去矣飘飖云外翼，栏街拍手听铜鞮。
槐林院二首
邓犀如（宋代）

竹树参差合，川原远近分。
旛旛晴后见，钟磬夜中闻。
野碓闲春水，春桥冷度云。
庭空游客散，鸣鸟自呼群。
玉楼春
曹勋（宋代）

九重盛旦薰风候。佳气氛氲横永昼。眉心烟彩拥群仙，华宴重开同圣后。箫韶宫殿锵金奏。香绕祥云腾宝兽。三千嫔御奉严宸，亿万斯年祈圣寿。
王伯寿见复用前韵奉答
张纲（宋代）

瓶空何必醉如泥，送客谁能过虎溪。一枕闭门追蝶梦，两行森虎听莺啼。

新诗未读心先伏，细字徐看眼欲迷。笔底春风有生意，他年桃李会成蹊。
集句七言绝句诗（一十二首。续拗体诗三首）
孙蕡（明代）

春愁冉冉带余酲，珍簟银床梦不成。
知子远来应有意，酷怜风月为多情。
题斋壁
陆游（宋代）

手斸云根结草庐，平生心事满无余。
二升菰米晨炊饭，一碗松灯夜读书。
天理直须闲处看，人谋常向巧中疏。
烟波有趣君知否，裂网伸钩也得鱼。
幽栖 其一
袁宗道（明代）

高枕非逃世，幽栖自寡营。宦情方朔淡，家累向平轻。

岁月忧何事，渔樵共此生。空亭对酒处，白雪满江城。
鹧鸪天十九首 其十一
吴湖帆（清代）

风雨连宵春易残。楼前不语倚阑干。落花未识难成果，流水无情去不还。

休漠漠，便闲闲。黄金乏术驻芳颜。花开好处应须折，折向纱笼护碧寒。
春色满皇州
沈亚之（唐代）

何处春辉好，偏宜在雍州。花明夹城道，柳暗曲江头。

风软游丝重，光融瑞气浮。斗鸡怜短草，乳燕傍高楼。

绣毂盈香陌，新泉溢御沟。回看日欲暮，还骑似川流。
小木天次曾昭阳韵
周密（宋代）

弱水蓬莱路，人间隔几千。未知太仓令，何似道山仙。

草木涵春露，池亭媚晓烟。静参齐物意，小大岂其然。
偶成
吴锡畴（宋代）

酒能成病姑停饮，诗怕伤时莫浪吟。
客又不来春欲去，一帘花影哢鸣琴。
读史有感
陆游（宋代）

英雄自古埋秋草，世上儿童共笑狂。
射贼曾飞白羽箭，闭门空枕绿沉枪。
隆中高卧人千载，易水悲歌泪数行。
读尽青编窗日晚，一尊聊复吊兴亡。
题惠山寺（一作常州无锡县惠山寺）
张祜（唐代）

旧宅人何在，空门客自过。泉声到池尽，山色上楼多。

小洞生斜竹，重阶夹细莎。殷勤望城市，云水暮钟和。
浣沙溪
方千里（宋代）

密约深期卒未成。藏钩春酒坐频倾。向人娇艳夜亭亭。

相顾无言情易觉，归来单枕梦犹惊。眼梢怨泪几时晴。
征怨
柳中庸（唐代）

岁岁金河复玉关，朝朝马策与刀环。
三春白雪归青冢，万里黄河绕黑山。
和林一佼自温陵寄诗由信上再忤时贵归本贯
陈杰（宋代）

几度思君欲白头，人间富贵曲如钩。
细论谁可一樽酒，高卧惟如百尽楼。
工力忽从诗句见，锋铓渐向笔端收。
海鸥不骇渔争席，自此宽閒任钓游。
奉教和怀友诗韵
王翰（唐代）

南望停云思有馀，两经霜叶落庭除。故人一去长悬榻，驿使重来不寄书。

终日倚栏吟伐木，何时对酒赋嘉鱼。转头又近重阳节，孰与登高共把萸。
星岩二十景 其十五 杯峰浮玉
梁景先（明代）

孤峰秀出七岩东，突兀平川荡漾中。银海光浮金菡萏，冰壶冷浸玉芙蓉。
至保福精舍
释绍嵩（宋代）

山水寻吴越，搜奇事转新。
松风知近寺，樯燕语留人。
雨过闲田地，云饶落日春。
登临独无语，泉石自相亲。
舟泊广陵
孙蕙（清代）

横塘草碧竹烟凉，树带风乌绕蜀冈。二十四桥何处问，广陵城下月如霜。
于家陂
吴与弼（明代）

儿童随伯氏，渔此供宾庖。江湖四十载，往迹惟神交。
雒城作
罗隐（唐代）

大卤旌旗出洛滨，此中烟月已埃尘。更无楼阁寻行处，

只有山川识野人。早得铸金夸范蠡，旋闻垂钓哭平津。

旧游难得时难遇，回首空城百草春。
蜀道难·其二
萧纲（南北朝）

巫山七百里，巴水三回曲。
笛声下复高，猿啼断还续。
朗州窦员外见示与澧州元郎中郡斋赠答…因以继和
刘禹锡（唐代）

鸳鹭差池出建章，彩旗朱户蔚相望。新恩共理犬牙地，

昨日同含鸡舌香。白芷江边分驿路，山桃蹊外接甘棠。

应怜一罢金闺籍，枉渚逢春十度伤。
金陵怀古
吴龙翰（宋代）

钟阜龙蟠势可奇，何年开此帝王基。
东西日月磨今古，南北江山几合离。
六代衣冠荒草下，中原台殿白云涯。
春风吹落英雄泪，立尽斜阳未有诗。
赋砀山成简卿心远亭
虞集（宋代）

作亭临河河水浑，草树绕屋啼鸟闻。梦回枕上彭城雨，目送檐鸟芒砀云。

归来黄菊有佳色，坐老青山无垢氛。但愿尊中长得酒，曲阿莫问旧参军。
天仙子
陈子龙（明代）

古道棠梨寒恻恻，子规满路东风湿。留连好景为谁愁，归潮急，暮云碧，和雨和晴人不识。

北望音书迷故国，一江春雨无消息。强将此恨问花枝，嫣红积，莺如织，侬泪未弹花泪滴。
和持国石藓
梅尧臣（宋代）

石根云常蒸，老藓密於毯。
湿翠连涧阴，净绿绕岩坎。
不异泉上芹，丰茸犹可擥。
安知山中客，远寄趣已淡。
晚作
赵蕃（宋代）

古屋黄昏蝙蝠飞，尔飞干我竟何为。
但愁蚊子且生翼，饱尔亦当侵我肌。
琴台
宋京（宋代）

君不见成都郭西有琴台，长卿遗迹埋黄埃。千年乃为狐兔窟，化作佛庙空崔嵬。

黄须老人犹记得，昔时荒破樵苏入。锄犁畏浅牛脚匀，古瓮耕开数逾十。

乃知昔人用意深，瓮下取声元为琴。人琴不见瓮已掘，唯有鸟雀来悲吟。

一朝风流随手尽，况复千年何所讯。安得雄辞吊汝魂，寂寞秋芜耿寒燐。
仁宗皇帝挽词七首 其七
蔡襄（宋代）

攒宫开七月，隧路闭千秋。地带三川拆，天含万国愁。

鸟云知圣没，龙驾想神游。厚禄将无报，惭恩更白头。
次韵士特赠别
刘子翚（宋代）

客舍愁分袂，梅花小雪前。
夜看牛渚月，春别剡溪船。
丽句光行色，悲歌惨别筵。
后期相约处，双阙五云天。
卜算子 秋闺，集唐诗
董元恺（清代）

花点石榴裙，虫响灯光薄。心怯空房不忍归，风动秋千索。

望月空蛾眉，菊露凄罗幕。几度金刀试剪裁，红泪双双落。
索得学山兄遗稿二首 其一
叶舒璐（清代）

忘年群从绝追攀，入梦遗容想象间。秃笔累累犹作冢，可堪埋骨欠青山。
中兴乐
李珣（五代）

后庭寂寂日初长，翩翩蝶舞红芳。绣帘垂地，金鸭无香。

谁知春芳如狂，忆萧郎。等闲一去，程遥信断，五岭三湘¤

休开鸾镜学宫妆，可能更理笙簧。倚屏凝睇，泪落成行。

手寻裙带鸳鸯，暗芳量。忍孤前约，教人花貌，虚老风光。
侍释奠会诗
萧洽（南北朝）

儒惟性府，道实人灵。乃宣地义，载景天经。合宫传蔼，衢室流馨。

人区允睦，王路惟宁。

舄弈代终，氛氲革禅。我后天临，庶氓利见。焕哉隆平，穆矣于变。

德漏八埏，声锵九县。

春方贰极，含神测几。敬恭驰道，祗承兽闱。列辟载粲，群司有晖。

庵蔼槐路，逶迤衮衣。

教思无方，循训有则。告奠先师，式祀盛德。其礼载闲，其仪不忒。

幽显聿宣，人祗允塞。

冬物澄华，寒晖皓絜。云浮钟虡，风生舞缀。尽性餐和，含灵饮悦。

仰沐弘餐，俯惭磬劣。
仙娥峰
王禹偁（宋代）

窈窕奇峰叠古苔，望秦岭外势徘徊。
巨灵非疋休期刻，毛女为邻合往来。
傅粉微茫春雪在，堕鬟浮动晓云开。
好邀上雒王常侍，时就岩前饮一杯。
过武昌赠梁节庵太守前辈 其一
曾广钧（清代）

雄略英姿应夙昔，南楼风景隔秋江。文昌日下苍龙集，武节飙驰白兽幢。

讲舍规谟今弟一，此邦人物旧无双。股肱方寄淮阳守，鹏背天池意未降。
送刘嗣复都官赴辟秦州幕府四首
强至（宋代）

入秦乘夏颇相宜，笑拂征鞍尽别卮。
鹦鹉陇西迎赋笔，芙蓉幕里近花期。
祖琨清发能长啸，老杜冥搜有杂诗。
君去定应兼二美，军书暇日戍楼时。
逢刘吉士钝庵时谪戍雁门
杨巍（明代）

叹尔词林客，如何在塞门。蹉跎头渐白，慷慨气犹存。

把剑论时事，吹灯照泪痕。金鸡闻欲赦，早晚沐天恩。
铁崖
林铭球（明代）

石楼高竖忽如帆，松鬣层披复似杉。满把烟云飞客梦，都忘风日炙征衫。

荒湫怪近龙蛇吼，乳洞低闻燕语喃。家在桃源殊不恶，几时青犬吠灵岩。
送欧阳秀才赴举
齐己（唐代）

莫疑空手去，无援取高科。直是文章好，争如德行多。

烟霄心一寸，霜雪路千坡。称意东归后，交亲那喜何。
赠施尧年老人
葛立方（宋代）

从今九夏即期颐，小楷犹搜贺雨诗。
未得雨时曾过我，见君忧色上庞眉。
醉后偶书
张镃（宋代）

绳床不解双足顽，藜杖易厌前庭悭。
茱萸颗小梅孕白，玳瑁文庭苔移斑。
一镫左计坐北牖，万骑纵猎思南山。
便呼滕六雨好雪，风卷闰郊无賸叶。
鞚飞转旋疾於鹰，箭劲弓鸣兽旁截。
芳醪鲜肉娱宾友，挝鼓掁弦催舞袖。
横行未绝五原边，不死终归三辅右。
望南再拜称君寿，愚臣岂解酬恩厚。
古来相际必风云，今日名王宜有后。
寄越友
方岳（宋代）

湖山掩映信乐国，烟雨凄迷非故乡。
青灯何日一杯酒，江头极目吴山长。
登三层楼与王仲言联句
徐玑（宋代）

南州冬日佳，风和霜气收。
出门访良友，散策寻清游。
负郭有野趣，荒草带寒流。
信步任所止，款扉得深幽。
初若隐者居，忽上云中楼。
搅以三层颠，恍与万象浮。
绿野宽作围，青山远相蟉。
凌然欲轻举，久乃思冥搜。
团团荔枝林，往往业叶稿。
时于阴木间，略见碧瓦沟。
苍然晚烟集，红者枫树头。
原立思转赊，顾盼目不周。
何意城中身，而对海上州。
要须千幅尽，未可一语酬。
时已梅萼春，景迈浙水秋。
远地得心赏，良会非宿筹。
黄柑况可餐，绿酒方出篘。
十年真契阔，再见方绸缪。
矧兹天一方，无异水上沤。
把笺不知暮，论文殊未休。
俄惊庭叶落，始觉昏鸦投。
独怜下弦月，未挂初旬钩。
绝景尚可揖，归途谅匪修。
何当雁荡间，相与老一丘。
赠别至弘上人
严维（唐代）

最称弘偃少，早岁草茅居。年老从僧律，生知解佛书。

衲衣求坏帛，野饭拾春蔬。章句无求断，时中学有馀。
东坡在惠州窘于衣食以重九近有樽俎萧然之叹
赵蕃（宋代）

渊明生乱世，何意争鹤轩。
念轩非一日，寓说因田园。
不嗟瓶储空，宁叹灶绝烟。
声名向千载，谁得加磨研。
孟轲论尚友，我亦佩此言。
古人未易诬，今代无兹贤。
城西行
萨哈岱（清代）

朝出城西门，暮返城西路。风送路旁尘，春老门前树。

行客日纷纷，来往无间步。何如抱瓮人，安居守寒素。
偈颂一百零二首
释绍昙（宋代）

浪荡贪观野鸭儿，犯丛林合讲清规。
鼻头担破知惭愧，烧炷枫香供养伊。
拟青青河畔草
柯劭慧（清代）

灼灼桃李花，天天当风枝。皎皎彼姝女，媞媞好容仪。

锵锵鸣玉佩，采采罗裳衣。佳人谁不慕，高节难与离。

交爱无良媒，空令神魂驰。何不化行云，慰我长相思。
春思
罗隐（唐代）

荡漾春风渌似波，惹情摇恨去傞傞。燕翻永日音声好，

柳舞空城意绪多。蜀国暖回溪峡浪，卫娘清转遏云歌。

可怜户外桃兼李，仲蔚蓬蒿奈尔何。
送逐客王胜之不及遂至屠儿原
梅尧臣（宋代）

犯霜出国门，送客客已去。
犹意行未远，策马过寒戍。
川长不见人，沙没前岗路。
始闻云木深，忽逢朱玄墓。
金鎚一报恩，义烈垂竹素。
何须文学为，寄语长沙傅。
次韵奉答君俞
韩维（宋代）

闾里幽居几案前，迹虽相异意同然。
禅书罢阅成端坐，讼牒希投得晏眠。
情累已知超永劫，身名那复计当年。
才疏政拙逢嘉岁，敢窃天功自谓贤。
问讯知府高校书
苏泂（宋代）

为问高夫子，朱黄想校书。
有诗连日有，无讯十分无。
月谈梅行色，窗寒竹寄居。
惟应牙痛愈，列屋任闲渠。
泊吴江食莼鲈菰菜二首
袁说友（宋代）

青丝族饤莼羹味，白雪堆盘缕脍鲈。
我向松江饫鲜美，菜肠今更食新菰。
十美图词 其三 虞美人·红丝拂子打檀郎图
毛奇龄（清代）

乐陵台下看红药。底处曾相谑。苔衣掩尽石栏花。辜负东园杏子数枝斜。

紫龙髯拂珊瑚柄。秃袖红相映。郎身岂有赭头蝇。暂作吴宫点墨白螺屏。
点绛唇 水仙花
王梦兰（清代）

倩影疏香，二妃微步潇湘渚。凌波容与。缟袂迎风举。

仙骨珊珊，耐得风霜妒。邀花语。留花小住。结个消寒侣。
柳垂金
仲殊（宋代）

中春天气禁烟暖。余七叶，丹蓂未卷。海岳灵辉储庆远。降非熊，未符亨旦。

宝雾香凝，非锦筵红荐。永算金尊屡满，酒里千年春烂漫。共朱颜，镇长相见。
辍棹
姚浚昌（清代）

辍棹维春岸，前村落照横。乱鸦争独树，残角闭孤城。

山远含烟重，湖澄竞月明。长淮行渐近，何处问韩生。
送皇甫寺丞
司马光（宋代）

南山三辅剧，百里古诸侯。谁为弦歌小，不分宵旰忧。

烟横辋川暝，云照武关秋。安得无羁束，从君一纵游。
次谏长韵 其一
许及之（宋代）

缭垣虚昼静沉沉，两行槐阴一径深。细雨入帘供洪溽，清谈参径共萧森。

柳边花底随官事，绿暗红稀惜壮心。正以头风无藉在，诗翁佳句敌陈琳。
送朱可大兵部典试广东
于慎行（明代）

世家经术旧知名，奉制抡才万里征。雨后人辞双凤阙，秋来节里五羊城。

西江剑合星初动，南海珠收月并明。更羡越王台畔路，骊歌浑作汉儒生。
三月六日斋中新燕
黄梦鸿（明代）

剑倚孤斋及暮春，双双紫燕忽相亲。谩寻知是新梁栋，对语惊飞旧主人。

入户片时栖息定，衔泥当日往来频。伫看挟子飞腾去，亦暂为巢寄此身。
贤八咏·濂溪爱莲
姚勉（宋代）

斯莲君子花，几为佛所污。
先生独拈出，万世知向慕。
南征诗
苏子卿(南朝陈代)（南北朝）

一朝游桂水，万里别长安。
故乡梦中近，边愁酒上宽。
剑锋但须利，戎衣不畏单。
南中地气暖，少妇莫愁寒。
眼儿媚·萧萧江上荻花秋
佚名（宋代）

萧萧江上荻花秋，做弄许多愁。半竿落日，两行新雁，一叶扁舟。
惜分长怕君先去，直待醉时休。今宵眼底，明朝心上，后日眉头。
送赵君十绝
汪莘（宋代）

醉把金鞭度绿杨，军民夹道笛声长。
红旗千面诗千首，半杂风云入建章。
早朝紫宸殿贺雪呈尤延之二首
杨万里（宋代）

雪花将瑞献君王，晴早销迟恋建章。
不肯独清须带月，犹嫌未冷更吹霜。
灸赘疣
黄庶（宋代）

赘疣在予手，累久至三四。
初视君外物，于意不能置。
居闲或灸灼，已没出复继。
赘出与赘没，曾莫生死异。
天地赘一气，万物赘天地。
赘复赘于人，小大而已矣。
人之于为赘，作为有大盭。
至理本无事，破真以为伪。
善恶乱大性，赏罚乱大治。
宫徵乱大声，青黄乱大贲。
寸尺乱大刑，酸咸乱大味。
大朴如疮疽，空虚无完理。
天地不尔仇，尔独赘之计。
耻指不若人，孟子其有谓。
志小略其大，殆非达者意。
弃火复投艾，两忘吾赘赘。
燕归梁·独卧秋窗桂未香
史达祖（宋代）

独卧秋窗桂未香。怕雨点飘凉。玉人只在楚云傍。也著泪、过昏黄。西风今夜梧桐冷，断无梦、到鸳鸯。秋钲二十五声长。请各自，奈思量。
寄深州晁同年
王安石（宋代）

秀色归荒陇，新声换氄毛。
日催花蕊急，云避雁行高。
驻马旌旗暖，传觞鼓吹豪。
班春不知负，短发为君搔。
九日拔可约饮辟疆诵雒自金陵来会
陈曾寿（清代）

惊寒朔雁乍南回，旧迹飘零胜劫灰。九日喜看佳客至，一尊重对故人开。

应刘并驾清漳曲，高李同登古吹台。敢觊昔贤千载遇，相逢且祓百年哀。
偈颂五首
释了悟（宋代）

今朝七月半，丛林解制忙。
当头老水牯，筋骨不堪富。
大家团栾礼三拜，枬檀薝蔔一般香。
方岩
释心月（宋代）

乌云屯了白云屯，云敛稜层四面分。
平实嶮巘都坐断，且无花雨落纷纷。
登城
陆游（宋代）

簿领无时了，登临亦快哉。
楼危压城起，硖迮束江来。
病瘴抛书帙，思乡泥酒杯。
天寒水尽落，灩澦已崔嵬。
有木诗八首 其三
白居易（唐代）

有木秋不凋，青青在江北。谓为洞庭橘，美人自移植。

上受顾盼恩，下勤浇溉力。实成乃是枳，臭苦不堪食。

物有似是者，真伪何由识。美人默无言，对之长叹息。

中含害物意，外矫凌霜色。仍向枝叶间，潜生刺如棘。
向宣卿生日
王庭圭（宋代）

庭下秋风吹紫兰，蟠桃为寿菊斑斓。厌分铜虎天边郡，屡直金斑海上山。

洲渚忽然生户外，岁星今却到人间。愿扶帝业须难老，稳踏龙墀尾近班。
赠元允修观察
潘淳（清代）

君才十时流，名场累侘傺。夜光暗投人，鲜不按剑视。

夙具礌砢节，怀中甘灭刺。放棹游山阴，新诗秋鹤唳。

千岩与万壑，笔底纷然会。归来举似我，此宁毕君事。

时乎难再来，幸睹雍熙世。
中秋之夕分宪张侯以陆羽泉煎茶分惠
龚敩（明代）

昔有仙人陆鸿渐，性嗜苦茗心骨清。崖泉石甃举品第，好山处处留佳名。

建溪顾渚得异品，惠山之外惟中泠。琵琶洲前千越溪，镌石作灶留山坰。

龙涎倾臼古鼎翠，星火迸石寒烟青。蓬莱弱水恍不隔，一啜世累鸿毛轻。

灵山之阳东冈麓，井冽寒泉皎如玉。何年凿破太古心，云是仙人手亲掬。

乃知往者未足珍，此茗此泉当绝伦。诛茅卜居总为此，一丘一壑聊栖真。

汲清瀹碧匪曾倦，咫尺市廛少相见。高情不免留人间，却著茶经二三卷。

尔来寂寞千载馀，山荒石老人丘墟。樵夫牧子罕知识，山僧野老空长吁。

西江分宪列仙辈，暂屏喧嚣驻旌旆。云关雾幌豁然开，剩水残山价增倍。

踟蹰归马来自东，飘如翳凤乘天风。百年穷达固有异，万古高义将无同。

官舍归来细烹汲，飞翠浮光兔毫湿。韦布书生例见邀，高牙大纛嗟何及。

寒儒未必工文章，三椀浪说搜枯肠。佳期三五夜不寝，起舞皓月回清光。

妻孥大醉我独醒，仰看桂花月中影。欲读茶经且复休，漫写狂歌发深省，安得相从赋石鼎。
句
晏殊（宋代）

骚客登山知有助，秦源鸡犬更相闻。
太常引 松风
陶安（明代）

怪龙涌起半天潮。惊破月明宵。爽籁自然调。来慰藉、山中寂寥。

瑶琴罢鼓，茶铛息沸，一片奏仙韶。两耳洗烦嚣。且莫效、当时弃瓢。
晓出长安见西山 其二
严嵩（明代）

晓山微抹绿于鬟，叠嶂层峦似可攀。忽尔见山还自乐，何况仙人住在山。
端明尚书汪圣锡挽词二首 其二
周必大（宋代）

刻意追元祐，斯文未丧予。前生陈正字，今代傅中书。

太末分携晚，东胶觌面初。追思二十载，痛哭泪盈裾。
双楠送何致远归陕西二首
张嵲（宋代）

乱后生涯似转蓬，何堪送客值秋风。
含悽试看东归路，只见青山绕汉中。
题可久上人房素屏
强至（宋代）

雕轩画室吴僧居，花草禽鱼屏面集。
岂如萧爽大士堂，雪山数尺平头立。
满斋虚白已自生，隔坐纷华不容入。
霜毫一扫都无痕，独有淋漓粉光湿。
好丹世上空纭纭，趣与师同百无十。
常时吟客惟我来，共爱此屏微静翕。
目睛难驻手试扪，指下琉璃无寸涩。
愿乘醉笔留几行，为写高僧白云什。
观鸟哺儿有感
徐善建（清代）

抱儿嬉树下，新绿遮庭户。忽闻啁啾声，仰见春鸟乳。

不辨谁雄啁，四翼共辛苦。一出掠春虫，一居御鹰虎。

出忧居力单，居忧出遭罟。瘁羽岂暇梳，娇音不遑吐。

黄口快得食，那知翁与姆。感此抚童雏，何如此禽羽。

上念父母恩，泪下如注雨。
次韵答梦堂法兄
愚庵智及（明代）

兵戈南北竞喧争，兄弟分违似隔生。
瀛海丹山君宴坐，劫灰双径我徒行。
只添束篾腰间重，依旧眉毛眼上横。
赖有祖翁家活在，不妨日午打三更。
寿混成叔明府八十
庞一夔（明代）

毕公茁南宗，来自珠玑巷。叠滘与弼唐，凤鸾相颉颃。

太守冰蘖声，中丞铉鼎望。翁继以直鸣，鹿门光倍盎。

殷鉴喻借秦，安边韬绍尚。寿宫履虎危，正学批龙戆。

茅蕉裸就烹，郇模筐持葬。穹苍贯精诚，二贤岂多让。

三黜道逾尊，群咻气弥壮。昨通政府书，惊定仍奖赏。

年兹八十齐，发宣神更王。秉直定长生，算越期颐上。
励志诗·存诚
旻宁（清代）

物与无妄，天地之心。不诚无物，奈何不钦。诚无不动，惟天棐忱。

可孚豚鱼，可贯石金。戒惧慎独，毋𩾽影衾，钟鼓闻外，鹤和在阴。

勿任智术，勿恃阻深。纯一不已，理包古今。
书斋夜坐二首 其一
杨万里（宋代）

棐几吹灯丈室虚，隔窗雨点响阶除。胡床枕手昏昏著，卧听儿童读汉书。
依韵和同年朱兵部王宾客交赠之什
范仲淹（宋代）

鹤禁兰宫达了身，高居南阙重为邻。
西园冠盖时时会，北海樽垒日日亲。
共弃荣华抛世态，同归清静复天真。
一如刘白东都下，更得裴公作主人。
送孙圣微同年赴浙漕 其二
韦骧（宋代）

雄胜东南越与吴，光华使节暂驰驱。比年郡邑多疲俗，今日朝廷用老儒。

固有风声镇媮薄，何妨膏泽慰焦枯。公馀且尽登临兴，严召终难缓走趋。
再和二首 其二
包恢（宋代）

石为云盖上垂旒，水作冰壶一击球。似笋反生悬碧玉，如簪倒插挂青琉。

外犹虎踞风回啸，内若龙蟠气转幽。尚想初时开辟意，何时更共尔游休。
养种园
曾极（宋代）

百花堂里赏芳菲，江左霸臣泪溅衣。
肠断上林桃李树，春风一半未全归。
绝世 其二
孙原湘（清代）

闲房左右寂无人，偷齧樱桃一点春。事后思量犹错过，忙中惊颤已逡巡。

防闲暗许鞋尖觉，偎傍遥贪袖角亲。十五年前常意态，消魂此日胜尝新。
观内相素轩钱公射鸟因赋鄙韵用呈
童轩（明代）

胜日良宴会，逍遥云水乡。佳宾列四座，繁吹促飞觞。

时维秋序晚，䆉稏垂田疆。睹兹农事成，欢乐殊未央。

高柳荫虚亭，残荷荐馀香。有鸟类山雀，枝上止且鸣。

左右纷射之，乌号竟虚张。公起挟一矢，疾发如流星。

翩然中修尾，远堕池水旁。众宾竞称赏，此巧夺穿杨。

方今西北境，猃狁来狂勷。安得我公辈，强弓用其长。

一箭退勍敌，摧北如驱狼。坐令四海间，至治成虞唐。
风入松 中秋无月
陆茜（清代）

木樨香里坐论诗。瘦骨倦支持。岁华容易抛人去，任西风、吹鬓成丝。

遥忆江楼人倚，云山梦里归期。

空庭露冷夜迟迟。鸦睡正酣时。昨宵明月今何处，料嫦娥、也怕相思。

恐有悲秋儿女，檀栾不许人知。
道中杂兴五首 其四
刘一止（宋代）

麦头渐青青，麦田何井井。黄云被原野，众草昏未醒。

方知天壤间，春风有畦畛。
鞦韆二首 其一
李觏（宋代）

华郭春光欲暮时，綵绳争蹴夜忘归。佳人不道罗纨重，拟共杨花苦斗飞。
敬和春景韵 其一
程通（明代）

东皇布德育群生，二月仁风遍海城。原上草青堪放马，墙头柳绿可藏莺。

一尘不作天如洗，万景俱新日与明。朝退玉阶无个事，杖藜时向小桥行。
司马公邀同谢少廉吴太宁集函中
胡应麟（明代）

万山回合太玄亭，五夜雄谈入杳冥。绕座春风凌白苧，当筵牛斗落青萍。

抽毫客似登梁苑，张乐人疑在洞庭。醉拥如花明月下，路岐何用叹飘零。
懒
刘克庄（宋代）

病入中年百事阑，颓然一榻倦衣冠。
客方接话俄辞起，书未终编已辍看。
架坏尽教花卧藓，砌荒亦任草侵兰。
力求香火非无意，疏散明知涉事难。
句
张某（元代）

草中人不见，空外鹤先知。
政仲留饮醉书长句
刘学箕（宋代）

春归无计堪留连，川原暗绿屯云烟。
涓涓润谷声潺潺，夜来急云春风颠。
天公知我爱山癖，晨光薄林晓日出。
浮阴扫尽山屹立，叠嶂层峦凝黛湿。
此时来访故人居，膻荤为我开兵厨。
真珠滴槽不用沽，沉酣想忘于江湖。
我不如阮公籍，相逢一醉六十日。
君莫效陶渊明，欲令明朝重抱琴。
且须相从痛饮师，尊前落魄同襟期。
何如沉沉深夜剪韭共春酌，细诵工部生前相遇衔杯诗。
嘲举子骑驴
佚名（唐代）

今年敕下尽骑驴，短轴长鞦满九衢。
清瘦儿郎犹自可，就中愁杀郑昌图。
宫词
王仲修（宋代）

飘浮瑞雪洒长空，混合乾坤万象同。
殿阁嶙峋如叠玉，凌晨人步广寒宫。
世事
苏泂（宋代）

世事一翻手，诗旧三折肱。
江湖多白雨，魂梦杂青灯。
同好才如此，言归有未能。
平生飞动意，元不羡鸇鹰。
乙丑腊月十三日恭遇慈大人八十二岁生日喜赋 其八
屈大均（明代）

乔木宋时村，安亲一小园。白头乌子母，新粉竹儿孙。

古老衣冠在，虚无手泽存。先公如不没，九十一乡尊。
有怀学子
姚勉（宋代）

吾生传癖更书痴，俳笑纷纷独喜随。
篝火共窥韩子笔，煮茶细喜杜陵诗。
论交无此知心友，得句常于见面时。
一念不教千里隔，慈恩花下梦微之。
元丰壬戌岁暮书事
杨时（宋代）

闽陬地力尽，种艺被山谷。
涵濡一雨润，郁郁原野绿。
春风忽云徂，舒景变炎燠。
凉飚动地轴，揫敛何神速。
坐愁林峦空，俯视万木秃。
凝霜借风力，摧折到松竹。
嗟予闭门人，感此亦愁蹙。
幽庭有萱草，采采不盈掬。
如闻糟床注，取醉须百斛。
沉酣乐时运，天关不须触。
万物一刍狗，苍苍自高目。
梁小庙乐歌 舞歌
沈约（南北朝）

閟宫肃肃。
清庙济济。
于穆夫人。
固天攸启。
祚我梁德。
膺斯盛礼。
文{鎞釒=木}达向。
重檐丹陛。
饰我俎彝。
洁我粢盛。
躬事奠飨。
推尊尽敬。
悠悠万国。
具承兹庆。
大孝追远。
兆庶攸咏。
过惠崇旧居
宋祁（宋代）

人往名长在，钦风历故居。
社残莲即老，园废柰仍疏。
麈忆清谈外，云经合座馀。
裴回视斋壁，行草暗残书。
陆税院
释元肇（宋代）

甫里云间谱，知几类计然。本期抛旧宅，岂料见新阡。

宦远无年及，门高有子传。乡音何处认，哀泣似淮堧。
红楼梦十二曲——虚花悟
曹雪芹（清代）

将那三春勘破，桃红柳绿待如何？
把这韶华打灭，觅那清淡天何。
说什么天上夭桃盛，云中杏蕊多，
到头来谁见把秋捱过？
则看那白杨村里人呜咽，
青枫林下鬼吟哦，
更兼着连天衰草遮坟墓。
这的是昨贫今富人劳碌，
春荣秋谢花折磨。
似这般生关死劫谁能躲？
闻说道西方宝树唤婆娑，
上结着长生果。
次韵陈敬初答虞清二子雨中见寄绝句（六首）
钱逵（元代）

白箓裁笺带玉纹，乌丝题字寄衡门。
风床展玩论书法，何似颜公屋漏痕。
题魏鹏卧屏
贾云华（宋代）

花柳芳菲二月时，名园剩有牡丹枝。风流杜牧还知否，莫恨寻春去较迟。
水龙吟 秋角
蒋春霖（清代）

平沙一片斜阳，军声吹得边愁破。长旗月上，高城回望，层阴暗破。

斑马萧萧，昏鸦暗暗，惊寒齐和。纵蒲桃酒美，凄凉满耳，渐别泪、征袍涴。

休认芦洲宵过。想严更、戍楼星火。江天霜白，孤舟那日，伤心尚可。

铁甲三年，铜钲五夜，枕兵谁卧。怕家山梦远，西风残响，趁归鸿堕。
婆罗门引·春尽夜
夏完淳（明代）

晚鸦飞去，一枝花影送黄昏。春归不阻重门。辞却江南三月，何处梦堪温？更阶前新绿，空锁芳尘。
随风摇曳云，不须兰棹朱轮。只有梧桐枝上，留得三分。多情皓魄，怕明宵、还照旧钗痕。登楼望、柳外销魂。
寄左省张起居
郑谷（唐代）

含香复记言，清秩称当年。点笔非常笔，朝天最近天。

家声三相后，公事一人前。诗句江郎伏，书踪甯氏传。

风标欺鹭鹤，才力涌沙泉。居僻贫无虑，名高退更坚。

渔舟思静泛，僧榻寄闲眠。消息当弥入，丝纶的粲然。

依栖常接迹，属和旧盈编。开口人皆信，凄凉是谢毡。
落叶
曾巩（宋代）

秋雨与风相喷薄，树木可能无叶落。
琅玕散漫不可收，野步满船谁扫掠。
垂杨千树旧所惜，颜色易衰由力弱。
空条尚舞不自休，物意岂能知索寞。
菊花虽开能几许，新酒纵酸犹可酌。
朱颜久已拚销减，岂有功名堪写貌。
衣冠尘土欲更洗，其奈满堤河水浊。
花开叶落须强醉，壮士岂忧常落魄。
周鲲山水十帧 其三 松壑鸣泉
弘历（清代）

眼中色是耳中声，见说画者能移情。去岁田盘最深处，淙淙寒玉至今鸣。
虚谷志归后赋十首
方回（元代）

艳冶千金笑，喧呼六博投。
不因槐枕寤，未暇草堂谋。
啖菜贫犹健，簪花老自羞。
五更山酒醒，何乐亦何忧。
春雪和袁望回三首
王之道（宋代）

棱棱威正肃，浩浩意无涯。
雨息风还怒，霜余雪更加。
氍毹还席地，薝蔔竞分葩。
虎饿豺狼搏，乌穷鸟雀拿。
木冰鸣玉佩，檐溜轧芦芽。
鹤集疑惊露，羊群忆卧沙。
晚餐甘当肉，卯酒薄胜茶。
盈尺其多矣，逾旬果是耶。
日车行自驾，云障欲何遮。
坐想传柑饮，千官从翠华。
寄养拙
王绅（宋代）

皇风布清穆，四海臻泰和。故家有乔木，生意钟近柯。

朝擢艺苑秀，暮涉文渊波。六籍既淹贯，百氏仍爬罗。

涵蓄渺无涯，蜚声应鸣珂。超然谢荣名，端居阅羲娥。

处静恒自足，乐道匪有他。由来重交谊，许我常相过。

明月照长干，怀人发浩歌。几回清夜阑，梦绕秦淮河。
上茶使赵伯川
度正（宋代）

几年题笔决文围，妙手元堪补衮衣。
不讦不谀持正大，能经能济洞几微。
天高且作茶星现，地迥行亲海月辉。
万岁池塘神兴逸，总教西子赋东归。
春眺扬州西上岗寄徐员外
朱长文（宋代）

芜城西眺极苍流，漠漠春烟间曙楼。瓜步早潮吞建业，

蒜山晴雪照扬州。隋家故事不能问，鹤在仙池期我游。
过谷熟
洪适（宋代）

玉帛齐盟亦可寻，东风著面客尘侵。隋堤望远人烟少，汴水流乾辙迹深。

桃李不言应感旧，山川无主祇伤今。遗民久厌腥膻苦，辟国谋乖负此心。
和王德游夜感
林景熙（宋代）

小池荷净雨初晴，世念消磨未到僧。
衣带长江空北固，觚棱旧月隔西兴。
一春空负花前酒，独夜相知竹下灯。
自笑老来甘鹢退，少年云路健追鹏。
摸鱼儿（用前韵调敬德）
刘将孙（宋代）

甚平生、风流谢客，刀头梦送酸楚。不堪又得花间曲，猛忆云英霜杵。闲情赋。谁催就月明，云鬓犀梳吐。才情几许。待遗策重来，吹箫一弄，鸾凤共轻举。

留春住。买得绿波南浦。黄金□散如土。蔷薇洞口三生路。无奈春光顿阻。新□绪。也待见东邻，花艳墙低处。东风看取。便娇送飞梭，半摧编贝，笑咏尚高古。
春游乐
李端（唐代）

游童苏合弹，倡女蒲葵扇。初日映城时，相思忽相见。

褰裳蹋路草，理鬓回花面。薄暮不同归，留情此芳甸。
还山至云门
董樵（清代）

烟覆平林霜树红，群山中豁曲溪通。园蔬已见连荒草，篱菊还应炫晚丛。

一蹇江山新句在，三秋风雨敝庐空。倦游渐识闲居好，试拂尘衣倚碧桐。
题妙觉寺
朱利宾（宋代）

有民增吏役，无事爱僧家。
不惮山头路，来煎饭后茶。
钟鱼虽阒寂，松竹自交加。
扫榻须盘薄，吾生会有涯。
偶作三首 其三
孙承恩（明代）

生平不解倩东风，尽道东风着意浓。今日到来成一笑，东风原是不如侬。
孝
徐渭（明代）

尺牍不过百字，美名却映千秋。皋鱼泣血洒洒，啼鸟风木飕飕。
晚归
陆游（宋代）

梅市桥边弄夕霏，菱歌声里棹船归。
白鸥去尽还堪恨，不为幽人暖钓矶。
赋耕隐
袁凯（明代）

维古四民，次二曰农。
虽及我私，岂忘于公。
沮溺之徒，始为隐沦。
滔滔不归，乃洁其身。
温温黄生，在彼原畛。
既耕既芸，遂名为隐。
其隐维何，无与于世。
左釐右粥，聊以卒岁。
人亦有言，可仕则仕。
苟非其时，进退由己。
嗟嗟众人，不惟其危。
朝趋夕奔，终蹈祸机。
惟生之为，彼善于斯。
悠悠我心，乐且无灾。
题因 其二
孙觌（宋代）

苍云十亩护禅扃，中有金仙不死庭。邂逅种桃规作伴，萧条对鹤两忘形。

空华闪闪风中絮，浪蕊悠悠水上萍。珍重此君真石友，岁寒不改自青青。
落梅
冯时行（宋代）

不禁清瘦怯风霜，远信先凭驿使将。
楼上笛声吹旧曲，鉴中人面学新姜。
飘零院宇仍多思，点缀帘栊亦自香。
留与春风共流转，凭谁试与祝东皇。
答李谷同年书
刘敞（宋代）

归客江南来，迢迢数千里。故人遗我书，细字三四纸。

上言平生怀，伐木义所倚。下道相知心，结绶方独喜。

宁知淮阳翁，弃外甘卧理。不预朝廷议，何由发吾子。
忆梅花
田锡（宋代）

三年不见远江梅，长到梅时把酒杯。
似共故人千里别，空思近腊数枝开。
心随晓月经乡渚，梦与春云傍钓台。
金蕊琼花风雪景，凭谁图书入关来。
丁东泉
洪咨夔（宋代）

渴乌滴尽三更雨，铁凤敲寒六月风。
汤饼困来茶未熟，为师摇梦作丁东。
哭陈庾
周朴（唐代）

系马向山立，一杯聊奠君。野烟孤客路，寒草故人坟。

琴韵归流水，诗情寄白云。日斜休哭后，松韵不堪闻。
水调歌头
张孝祥（宋代）

天上掌纶手，阃外折冲才。发踪指示，平荡全楚息氛埃。缓带轻裘多暇，燕寝森严兵卫，香篆几徘徊。襦袴见歌咏，桃李藉栽培。

紫泥封，天笔润，日边来。趣装入觐，行矣归去作盐梅。祖帐不须遮道，看取眉间一点，喜气人尊罍。此去沙堤路，平步上三台。
过赤壁
袁说友（宋代）

几年青史说周郎，赤壁乌林在武昌。
明日有人山下过，一樽容我吊兴亡。
雪
陆游（宋代）

瘴疠家家一洗无，更欣余润沃焦枯。
花壼夜冻先除水，衣焙朝寒久覆炉。
松顶积高时自堕，竹枝压重欲相扶。
云开正值春风早，却看晴光满九衢。
与虞章舜卿二表弟季明游兼胜亭有作三律
陈东（宋代）

野旷湖山远，林深松竹幽。
旧题看壁立，前事逐萍浮。
荏苒荒三径，依稀度九秋。
故人应念我，雅会莫迟留。
次韵邓成彦
邓肃（宋代）

枪榆不羡贴天飞，冷落柴门半掩扉。
花榭水轩催客老，饭囊酒瓮与心违。
风流沈约自应瘦，美好陈平今已非。
谁似宗盟重山岳，九环金带称腰围。
广津仓检视斛斗
孔武仲（宋代）

长渠西来拟天汉，千里清阴绿杨岸。
高墉杰屋如屯云，碧瓦参差插天半。
小楼三尺偷晨光，山低堆积白与黄。
千艘一卸须臾了，江湖极目来帆墙。
国家税法拟前古，还以养人非自富。
连云羽射皆貔貅，月禀太仓急风雨。
岁深敝积如鼠穴，检视之官缘此设。
我初受牒颇激昂，匹马朝朝踏残月。
千筹簇簇来如林，袍靴兀坐清槐阴。
秋毫增损必拘送，莫怨小官持法深。
吾概视此平如水，运量四海亦如此。
今朝且佐大司农，他时敢献明天子。
燕居十六首
彭龟年（宋代）

冬月不启壁，深虑惊蛰虫。
物方全性命，如我爱吾宫。
挽显肃皇后词五首 其三
张扩（宋代）

宝殿开宁德，弥文更日新。俭勤垂壸则，慈惠配皇仁。

脱屣尧何圣，补天娲亦神。伤心东越路，画翣暗龙輴。
阅史六首
陈造（宋代）

帝惜人才几手培，诛鉏盗权媒。
更怜孙息追仇误，忍死龙荒首不回。
三忆
韩偓（唐代）

忆眠时，春梦困腾腾。展转不能起，玉钗垂枕棱。

忆行时，背手挼金雀。敛笑慢回头，步转阑干角。

忆去时，向月迟迟行。强语戏同伴，图郎闻笑声。
沈山人二画为张叔龙题 其一 玫瑰花
欧大任（明代）

露蕊濯菊裳，风香度兰牖。采之赠佳人，不用持琼玖。
十一月六日由哈密起行，喜接次婿明古愚谊书
萨迎阿（清代）

又从今日向东行，恰好东风扑面迎。旧迹清留葱岭雪，新年暖入玉门城。

绵绵远道归心急，漠漠平沙望眼明。爱婿书来先志喜，相期三月到燕京。
柳絮
韩琦（宋代）

絮雪纷纷不自持，乱愁萦困满春晖。
有时穿入花枝过，无限蜂儿作队飞。
雪夜访明卿病时有客因简元美 其二
宗臣（明代）

夜色流燕树，寒霾失蓟门。予难歌白雪，尔岂妒涓尊。

日月凭双眼，乾坤阻片言。坐来心万里，忽欲问昆仑。
大观间题南京道河亭
史徽（宋代）

谷雨初晴缘涨沟，落花流水共浮浮。东风莫扫榆钱去，为买残春更少留。
台城路 花坞纪游同蔼卿赋
关锳（清代）

深山一夜惊黄叶，萧萧满林风扫。瘦柳敧霜，低芦冱水，凉得吟蝉都少。

清溪半绕。已溪上炊烟，一丝青袅。知近禅扉，残钟隐隐出林杪。

何时买山事了。赁舂终下计，何似耕钓。但近村边，能通船处，细选三间屋料。

休嫌地小。任种菜栽梅，春秋都好。不见西风，晚鸦栖树早。
首阳竹
张祜（唐代）

首阳山下路，孤竹节长存。
为问无心草，如何庇本根。
又上梁丞相寿口号十首 其三
许及之（宋代）

往分南国戎夷问，再入中台宇宙和。狡兔漫为三窟计，长城只倚一贤多。
李微之闻其弟贯之西归以诗迓之刘左史和韵属
魏了翁（宋代）

只期玉女是用谏，肯为金夫不有躬。
想见江南两肤使，天涯憔悴鬓成翁。
杨复先寄荔子仍和予昨所赠二诗因次韵 其四
晁公溯（宋代）

野色正如此，废书时出游。山吞落日尽，硖束大江流。

俗驾谢逋客，郊居如隐侯。爱君吐佳句，落纸不能休。
吴帅用前韵以别再赋以谢 其四
林希逸（宋代）

村居僻甚城闉远，避俗柴门久不开。忽漫出山归自喜，庞翁还谒恕翁来。
奉陪武相公西亭夜宴陆郎中（时为武元衡幕僚）
萧祜（唐代）

弘阁陈芳宴，佳宾此会难。交逢贵日重，醉得少时欢。

舒黛凝歌思，求音足笔端。一闻清佩动，珠玉夜珊珊。
溪隐
徐夤（唐代）

将名将利已无缘，深隐清溪拟学仙。绝却腥膻胜服药，

断除杯酒合延年。蜗牛壳漏宁同舍，榆荚花开不是钱。

鸾鹤久从笼槛闭，春风却放纸为鸢。
金缕曲 秀崧世妹随幕端溪，赋此送之
叶璧华（清代）

此别何时会。忆春风、梨云庭院，蝶阑同戏。擘韵摊笺才迭唱，一曲骊歌分袂。

盼芳草、斜阳旧地。不是催诗梅雨洒，是骚人、并作分离泪。

垂杨岸，空萦思。

扁舟坐爱湖山霁。采端溪、琳腴片石，摩娑称意。玉巽珠飘随咳唾，香晕墨痕盈纸。

最艳羡、双兼福慧，更有生花眉史笔，想联篇、吟罢妆台倚。

毋金玉，音须寄。
偈颂一百一十七首
释绍昙（宋代）

广汉马驹子，十方罗汉僧。
不吃金鸡粟，专衔血战冤。
古龙渊吸金到底，清凉权靠倒无根。
五处移场弄巘险，化机曾不涉春缘。
休征藏密，地陷天崩。
棠棣花残雁沉影，椎胸未免哭苍天。
送白兄归豫章
释慧空（宋代）

我今懒说偈，汝亦莫言别。莫归刚要归，不说又著说。

土宿骑黄牛，旌阳铸生铁。老胡道未行，当门齿先折。

三年留客归，一等是饶舌。努力慎长途，春寒天欲雪。
夙兴
张镃（宋代）

霜池微带月痕斜，风竹声如撒细沙。
坐到晓窗尤可爱，只愁烘损蜡梅花。
题陈敏求有裕堂
邓雅（元代）

纷纷名利场，局促若缰锁。君子恒裕如，进退无不可。

构堂面溪山，治地种花果。无言以忘世，所守惟在我。
宫怨
潘祖同（清代）

前殿承恩者，而今宠亦衰。妾颜犹未改，惟有镜台知。
新开坟路
梅尧臣（宋代）

古径约城斜，锄荒可过车。
直穿深筱去，不比绕村赊。
伐树侵篱脚，裨塍掘涧沙。
欲为兰若处，松柏属吾家。
平梅岭二首 其二
张弼（明代）

廿五里街如砥平，东西行李往来轻。寄声海外诸番国，王道平平正好行。
怀净土百韵诗
楚石梵琦（明代）

欲生安养国，承事鼓音王。
合掌须西向，低头礼彼方。
观门诚易入，仪轨信难量。
佛愿尤深广，人心要久长。
婴儿思乳母，远客望家乡。
郑重迎新月，殷勤送夕阳。
分明蒙接引，造次莫遗忘。
饮啄斋称首，熏修策最良。
五辛全斩断，十恶永堤防。
勿用求名利，毋劳论否臧。
布裘遮幻质，藜糁塞空肠。
摆拨多生债，枝梧九漏囊。
精神才懒慢，喜怒便抢攘。
水滴俄盈器，江流始滥觞。
积来功行满，趁取色身强。
室置千华座，垆焚百种香。
新衣经献著，美馔待呈尝。
莫点残油炬，宜煎俗像汤。
形骸同土木，戒检若冰霜。
想念离诸妄，跏趺在一床。
刹那登净域，方寸发幽光。
骨肉都融化，乾坤极杳茫。
太虚函表里，佛刹据中央。
莲吐葳蕤萼，波翻潋滟塘。
鲜飙须动荡，彩仗恣摇扬。
楼随四宝合，台备七珍妆。
镜面铺阶砌，荷心结洞房。
珊瑚裁作槛，玛瑙制为梁。
田地琉璃展，园林锦绣张。
内皆陈绮席，外尽绕银墙。
覆有玲珑网，平无突兀冈。
琼林连处处，琪树列行行。
果大甜如蜜，音清妙似簧。
乔柯元自对，茂叶正相当。
一一吟鹦鹉，双双集凤凰。
瑶池无昼夜，珠水自宫商。
渠莹金沙底，风轻宝岸旁。
高低敷菡萏，深浅戏鸳鸯。
异彩吞群鸟，奇葩掩众芳。
千枝分赤白，万朵间青黄。
暂挹身根爽，微通鼻观凉。
频伽前鼓舞，共命后飞翔。
竟日莺调舌，冲霄鹤引吭。
悟空宁有我，知苦悉无常。
大士谈玄理，声闻会宝坊。
经宣十二部，偈演百千章。
直指菩提径，俱浮般若航。
挽回寻剑客，唤醒失头狂。
九品标粗妙，三乘互抑扬。
炼深终绝矿，簸净岂存糠。
示现真弥勒，咨参妙吉祥。
圣贤云叆叇，天乐日铿锵。
俊伟纯童子，伊优绝女郎。
语言工问答，进退巧趋跄。
火齐恒流焰，摩尼益耀芒。
不须悬日月，何处限封疆。
食是天肴膳，餐非世稻粱。
挂肩如意服，擎钵自然浆。
脱体殊清净，含晖更焜煌。
袈裟笼瑞霭，璎珞衬仙裳。
偏往微尘国，周游正觉场。
慈颜容礼觐，供具任持将。
侧听能仁教，还令所得亡。
及归弹指顷，翻笑取涂忙。
每受经行乐，谁云坐卧妨。
普天除斗诤，匝地息灾殃。
南北威灵被，东西德化彰。
几番经劫烧，四海变耕桑。
此界无亏损，斯人但寿昌。
户丁休点注，年甲罢推详。
满耳唯闻法，充饥不假粮。
永怀恩入髓，且免毒侵疮。
试说娑婆苦，争禁涕泪滂。
内宗谁复解，邪见转堪伤。
忍被贪嗔縳，甘投利欲坑。
君臣森虎豹，父子剧豺狼。
尽爱钱堆屋，仍思米溢仓。
山中搜雉兔，野外牧牛羊。
夺命他生报，衔冤累世偿。
太平逢盗贼，离乱遇刀枪。
好饮耽杯酒，迷情恋市娼。
心猿抛罥索，意马放垂缰。
逸志摧中路，英魂赴北邙。
干戈消礼乐，揖让去陶唐。
战伐愁边鄙，焚烟彻上苍。
连村遭杀戮，暴骨满城隍。
鬼哭天阴雨，人悲国夭殇。
岁凶多饿死，棺贵少埋藏。
瓦砾堆禅刹，荆榛出教庠。
征徭兼赋税，禾黍减丰穰。
念佛缘犹阻，寻经事亦荒。
素襟龙奋迅，高步鹄腾骧。
载顾同群雁，毋为独跳獐。
圣胎吾已就，法侣尔相望。
宝地同潇洒，金台共颉颃。
翘勤山岌鹥，积德海汪洋。
旷劫功弥著，纤毫过即禳。
三心期远到，十念整遥装。
必欲超魔界，从今奉觉皇。
读书至夜分感叹有赋
陆游（宋代）

老人世间百念衰，惟好古书心未移。
断碑残刻亦在椟，时时取玩忘朝饥。
推寻点画到曲折，想见落笔纵横时。
岂惟鸾凤九霄上，景锺大鼎森陆离。
虽然欲学则曷敢，驽马仰看骅骝驰。
正如志士才不称，心慕伊傅终何施？尔来亦复强点染，手不随意徒嗟咨。
悬知明日天将雨，中夜寒蒸紫玉池。
令人生日以画十六大阿罗汉为寿仍作三颂以祝长年 其三
韩驹（宋代）

生朝欲作祈年供，长寿玉圭天上来。定是从今有家庆，世人传作画图开。
残句：墙头霜下草
陈师道（宋代）

墙头霜下草，又作一番新。
瓶中花
周南（宋代）

清晓铜瓶沃井华，青葱绿玉紫兰芽。
鬓毛白尽心情在，不分看花学养花。
玉虚宫夜作
屈大均（明代）

北辰垂大象，造化实枢机。吐纳天中黄，群星蒙光辉。

真气贯我身，洪荒如盘羲。清宵事禹步，斗路无端倪。

灵风吹羽裾，飘飖将安归。天回九地转，彷佛乘龙螭。

嗟彼世间人，神珠弃污泥。变诈成功名，英雄诚小儿。

何如长桑君，长咏还虚辞。
摸鱼儿（辛巳冬和中斋梅词）
刘辰翁（宋代）

记歌头、辛壬癸甲，乌乌能知谁晓。梅花不待元宵好，雪月交光独照。愁未老。更老似渠□，冷面迎相笑。君词定峭。但减十年前，偎桃傍李，肯独为梅好。

山中好。可但一枝春早。道边无限花草。米嘉荣共何戡在，还忆永新娇小。明年了。又唤起流莺，又自愁鹃叫。东皇太昊。更不是琼花，香无半点，一笑使人倒。
过驼巘岭
胡仲弓（宋代）

中兴诸将士，杀身报明主。
生前七十创，死后一丘土。
岭上生愁云，纷纷不可数。
平生忧国心，气结不能吐。
肝胆常轮囷，未知死何所。
杯酒酹夕阳，临风泪如雨。
题平沙落雁图
罗亨信（明代）

霜入枫林叶半秋，几行征雁落荒洲。殷勤带得平胡信，玉塞参军未白头。
沁园春 其二 哭云期用高青丘韵
王策（清代）

畴昔偕君，说剑论文，心真快哉。忆几番觞咏，拍肩花市；

有时块垒，对哭荒台。岁月难留，君今去矣，鬼厌人憎剩不才。

谁同调，但一身芒刺，两眼氛埃。

金兰旧谱封苔。咽泪向、陈根滴草莱。盼九霄笙鹤，君其小驻；

百年旦暮，我亦旋来。如或不然，悠悠隔世，后死何时释此哀。

银笺字，是风流手迹，那忍重开。
送张洪阳年兄上南少司成二首 其二
于慎行（明代）

离合相看一怆神，百年宠辱梦中身。无将建业秋江水，不及长安绮陌尘。

天畔文星珠斗近，座中时雨绛帷春。应知煖席无多暇，乂奉徵书入紫宸。
题刘元弼远庵
王庭圭（宋代）

门径临官路，耳根无市声。山从云外起，风入坐中清。

静趣逸天半，孤吟待月生。缅怀江海意，溪水绕庵鸣。
拟古 其九
王拯（清代）

人生皆有死，鸿毛或泰山。男儿马革尸，争似活草间。

壮哉勇盘肠，烈或碎首顽。舌残犹骂厉，咽绝更心坚。

岂无巾帼雄，裙褶缳相连。亦有舆台义，头颅同血溅。

大节矢成忠，培滋由百年。奈何有科格，往往事拘牵。

死哀长已矣，生者赏弗延。我闻申韩术，名实纷纠缠。

承平久衰敝，胥吏窟金钱。身为身髑髅，刀笔犹刳镌。

秦法既相习，汉章孰敢专。不闻断能行，贼狂势滔天。

殷勤持密网，吞舟漏蜿蜒。亦有一瞑豪，不惜万事颠。

何况首鼠辈，滥辱仗节贤。偏能游魂污，绰楔槐幽泉。

我有平生友，生时百行全。崎岖戎马中，不得躯命捐。

艰哉鞠躬义，蠠没久风烟。弗如鶢鶋祀，枉作精卫填。

至名不为名，万口能流传。
忆秦娥·收灯节
刘辰翁（宋代）

收灯节。霖铃又似龟山雪。龟山雪。今宵清绝，今宵愁绝。老人似少终然别。痴痴更望春三月。春三月。花如人面，自羞余发。
怀卢延让（时延让新及第）
贯休（唐代）

冥搜忍饥冻，嗟尔不能休。几叹不得力，到头还白头。

姓名归紫府，妻子在沧洲。又是蝉声也，如今何处游。
绝句
佚名（唐代）

钓罢孤舟系苇梢，酒开新瓮鲊开包。

自从江浙为渔父，二十馀年手不叉。
再赠陈季张拒霜花二首之一
黄庭坚（宋代）

鼓盆庄叟赋情浓，天遣霜华慰此公。
想见尚能迷蝶梦，移栽闻此自蚕丛。
酒倾玉醆垂莲尽，鱠簇金盘下箸空。
秉烛栏边连夜饮，全藤折与卖花翁。
拟古宫词一百首
朱让栩（明代）

北斗阑干夜未央，金炉侍女更添香。
穿窗月射鸳鸯枕，半隐灯光在小床。
己亥吴门午日
许恕（明代）

梦入沧江把钓竿，醒来身世正漫漫。榴花雨湿孤城晓，梓树风生五月寒。

坐久绝怜池阁迥，愁深转觉苧袍宽。赏心亭下龙舟日，何得于今载酒看。
秋虫二首 其一
曹家达（清代）

草露湿人影，天风吹树根。遥情澄爽夕，愁绪入秋门。

月落易成忆，灯阑每断魂。谁怜岑寂意，无梦又黄昏。
金陵杂兴二百首
苏泂（宋代）

马军骁骑试楼船，见说倾城出道边。
元帅留台都赏赐，一时百万喝金钱。
雪中登真定阁
赵秉文（金朝）

风月不如意，寺楼高处吟。城中十万户，一雪太平心。
飞泉
蒲寿宬（宋代）

藓壁轻飞雾雨寒，一帘清漱玉珊珊。
游鳞莫羡层澜去，镂雪雕冰满肺肝。
锦钱馀笑 其一
郑思肖（宋代）

有时业一笑，清于万壑冰。有时吐一语，浊于三月春。

所以天地閒，不著如是人。任之波波走，永劫长沉沦。
酬竹岩赋行春桥翁媪摘白
释居简（宋代）

恨霜点鬓讳言霜，谁敢从翁话鬓苍。每见丹林枫剪剪，只云青女陈堂堂。

所馀不足供弹镊，既往徒嗟易断肠。惆怅行春桥下水，无朝无暮只沧浪。
次韵吴季野题岳上人澄心亭
王安石（宋代）

高亭五月尚寒生，回首尘沙自郁蒸。
砌水乱流空石底，槛云高郁蔽郁层。
跻攀欲绝人间世，缔构知从物外僧。
肠胃坐来清似洗，神奇未怪佛图澄。
厉安行结小庵湖山之间破竹激水甚自适杜得之作诗因次其韵
李光（宋代）

不慕轩裳慕隐沦，直将富贵比浮云。竹沟引水通银汉，石甃澄澜起縠纹。

湖上三间容我卜，溪边一派与君分。枕流漱石平生事，黜陟从今了不闻。
交趾还途中赠士谦 其二
解缙（明代）

处士年年种菊枝，几回霜雪满东篱。春风天上移根种，又见新承雨露时。
和林子长惠黄芥 其二
虞俦（宋代）

自锄稀甲细分畦，忆在西山独往时。便把须弥藏芥子，个中境界有谁知。
病体畏寒仲夏之月纩衣未舍一雨初霁欣然就曝檐下时逢饥岁百忧入怀俯仰候物率尔咏言四首 其一
黄省曾（明代）

时雨暧初霁，中园交飞鸟。蝴蝶相参差，翩翩满芳草。

万物各有适，予无好怀抱。哀疚缠绵之，肤颜成瘠稿。

炎天尚挟纩，就日若冬燠。同龄多绿发，殷忧独先老。

枕榻违欢悰，时一弄文藻。前路非我萦，蔬糜聊自保。
入临川境马上作
陆游（宋代）

投老縻身薄领间，却因马上得偷闲。
兼旬敢恨常为客，一饭何曾不对山。
铜镜无情欺白发，霜风有力散酡颜。
今宵要看浮桥月，尽放征騑晚入关。
赠杨中顺德杨明府之子
陈献章（明代）

山下柴扉不浪开，杨生端为老夫来。欲报封君无一事，只将枉句赠生回。
菩萨蛮（七夕·般涉调）
张先（宋代）

双针竞引双丝缕。家家尽道迎牛女。不见渡河时。空闻乌鹊飞。

西南低片月。应恐云梳发。寄语问星津。谁为得巧人。
乐语口号
杨时（宋代）

灵槎初泛斗牛间，隐隐晶光照夜寒。
况是春城多乐事，果逢星夜驻征鞍。
使藩暂屈留旌旆，云路均同接羽翰。
已写风猷传乐府，更磨琬琰一时刊。
云根
胡仲弓（宋代）

出岫无心直等闲，却於天运颇相关。
五云飞绕黄金阙，留得云根在越山。
行香子·短短横墙
佚名（元代）

短短横墙，矮矮疏窗；一方儿、小小池塘。高低叠嶂，曲水边旁。也有些风，有些月，有些香。
日用家常，竹几藤床，尽眼前、水色山光。客来无酒，清话何妨。但细烘茶，净洗盏，滚烧汤。
石洲遇陈季申话旧
戴复古（宋代）

绿树挂乌帽，清波照白头。
合随秋燕去，那作贾胡留。
红吐槟榔唾，香薰茉莉球。
樽前话畴昔，一笑不能休。
杂诗二首 其一
程诰（明代）

闲观《逸民传》，独爱鹿门老。上冢亦携家，城市未尝到。

床下拜卧龙，畎亩终身好。遗安一时言，千古仰高蹈。
寿张倅
许棐（宋代）

明日方重九，先期菊已花。固知天有意，欲祝寿无涯。

玉斝浮金蕊，冰姿映脸霞。长生此真术，不用紫河车。
瞧阳五老会诗
朱贯（宋代）

各还朝政遇尧年，鹤发俱宜预道冠。
乍到林泉能放旷，全抛簪绂尚盘桓。
君恩至重如天覆，相坐时亲畏地寒。
九老且无元老贵，莫将西洛一般看。
吾年过八十
陆游（宋代）

八十又过二，自言名放翁。
斧丘遗寿栎，云海寄冥鸿，酒挂驴鞍侧，诗投药笈中。
灞城逢蓟叟，共语莫匆匆。
喜闲
白居易（唐代）

萧洒伊嵩下，优游黄绮间。未曾一日闷，已得六年闲。

鱼鸟为徒侣，烟霞是往还。伴僧禅闭目，迎客笑开颜。

兴发宵游寺，慵时昼掩关。夜来风月好，悔不宿香山。
答王皓溪
赵时举（明代）

柳丝春展暗禽巢，识面东风是旧交。蝶扑似能清客梦，莺簧何事向人呶。

仙经学去终成幻，心易明来不用爻。好语同侪知意味，意将翠釜胜青茭。
圭岭策驴卷 其一
李之世（明代）

山椒夐绝无人到，流水泠泠漱古苔。八十山翁不扶杖，一月骑驴来一回。
即事 其三
阿克敦（清代）

结彩高悬崇礼门，肩舆云拥一城喧。避人清道迎天使，引入藩宫礼更尊。
焦山
符锡（明代）

海风吹浪蹴天来，一柱中流屹壮哉。吴楚帆樯云际没，齐梁台殿雨中开。

山根老鹤遗铭在，洞口徵君几岁回。试假长虹驾溟渤，亦将从此访蓬莱。
寄陈怡庵
沈澄（明代）

十年千里各天涯，盼得还家会面迟。
云冷夜窗听雨坐，相思却似未归峙。
集元刺史句咏寒亭
杜子是（宋代）

长山绕井邑，嘐嘐天外青。
烟云无近远，水石何幽清。
半崖盘石无，如见小蓬瀛。
时节方大暑，忽若秋气生。
高亭临极巅，登高宜新晴。
俗士谁能来，野客熙清阴。
漫歌无人听，有酒共我倾。
时复一回望，心月出四溟。
回次采石
李兼（唐代）

千帆东下势连樯，控带河山自一方。
塞角凄风营戌远，野花湿一墓田荒。
落霞孤鹜江干阔，去马来牛岁月长。
老我声名无一遂，征衫蓝缕鬓苍苍。
昼寝
陆游（宋代）

困睫芒羊一欠伸，颓然忽已堕纱巾。
鼻端雷动君无怪，路熟华胥不问津。
寄赤松舒道士二首
贯休（唐代）

不见高人久，空令鄙吝多。遥思青嶂下，无那白云何。

子爱寒山子，歌惟乐道歌。会应陪太守，一日到烟萝。

余亦如君也，诗魔不敢魔。一餐兼午睡，万事不如他。

雨阵冲溪月，蛛丝罥砌莎。近知山果熟，还拟寄来么。
送洵之越
陈著（宋代）

有美一人来自东，与儿洵约西游同。
谓闻古越多胜迹，庶可洗眼开心胸。
窆石亭空思禹迹，飞翼楼高忆蠡功。
过司马寓第，如见涑水叟。
入稽山书院，如见晦庵翁。
东山则想谢太傅之雅量，上虞则感李参伯之孤忠。
读范老堂记则怀憩堂于出守，问祈国里曲则想持帽于方童。
伟哉圣贤所森布，关乎名教无终穷。
彼柯亭之烟竹，兰亭之觞水，
剡溪之雪舟，邪溪之樵风。
虽非本色□慕羡，然亦余兴相迎逢。
盍陪簦笠风雨外，固异萍梗江湖中。
八十一岁汝我惧，二百里近我汝容。
目而送之岂漫往，归以复我将谁从。
滔滔世变犹古道，修竹可竹两人龙。
石人
释居简（宋代）

面冷如水瘦，心刚笑竹虚。痕云衣不浣，晕藓髻难梳。

七凿混沌死，十成山泽癯。谷城山下路，谁复理残书。
清明
晁公溯（宋代）

便觉近长夏，温风蚕欲成。
冠欹知发少，衣薄喜身轻。
初荻青穿水，繁阴绿满城。
朝来试新火，茶鼎听松声。
即事二首
周文璞（宋代）

龙护朝元阁，鹤栖封禅台。
中原垂白叟，只望羽书来。
奉谒伯夷庙
谢肃（明代）

孤山起千仞，不与众峰俪。飞甍冠其椒，中列夷齐位。

爰从秦汉来，时节脩祀事。此乡尝过化，仰止宜不替。

何必睹光仪，始觉顽懦厉。至哉圣之清，师表向百世。

让国播高风，谏伐明大义。饿死无所悔，于仁得深诣。

精明一寸心，终古照天地。云胡孤竺城，云暗辽水裔。

矧乃首阳山，豺虎正相噬。三复采薇歌，凭危独流涕。
赠日本僧寂照礼天台山诗
王砺（宋代）

沧波泛瓶锡，几月到天朝。乡信日边断，归程海面遥。

秋泉吟里落，霜叶定中飘。为爱华风好，扶桑梦自消。
九日烹二鸡终不得酒
方回（元代）

长女近归宁，念母省所患。
临别无可烹，仅余一老雁。
兹辰遂重九，空庖绝刍豢。
伏雌劣足膳，时醪靡由办。
平生万卷肠，半世饫藜苋。
中尝长军府，岂不宴集惯。
晚年畏祸机，弃官老林涧。
卖书辍架签，典衣解袍襻。
佳节无一钱，终一羡配贯。
瓶罄何耻为，更用奴隶讪。
但甘颜乐瓢，宜免周誓轘。
粲粲东篱英，聊与岁同晏。
偈颂七十六首
释师范（宋代）

重岩风露清，深院霜天晓。
一曲少林春，几人弹得妙。
自丁弹者希，亦复听者少。
以之赠伯牙，伯牙不肯要。
以之献子期，子期拍手笑。
休休，不如留取自弹一曲，
何似大石调。
过桃川万寿宫二首
王阮（宋代）

人共桃花事一空，兔葵无数舞春风。
伤心俯仰成今古，知与刘郎事不同。
曩从玉泉道人见寿亭侯印大可方二寸并解池龙
陈杰（宋代）

玉泉寺中三钮铜，十年解池讨业龙。
当时何不佐取流马出，火业重开两都日。
玄潭观中半圭铁，千年龙沙拟蛟孽。
当时何不唤取泉阿归，汛洒河洛风雷飞。
白衣摇櫓天难料，鸡犬云中帝亲召。
汉陵无树兮晋国成丘，待侯不来兮仙又竟去而莫留，
徒使我百世而下生閒愁。荆州看印心尚烈，
洪州看剑头如雪。
留别庄木斋四首 其二
林光（明代）

草铺和暖村醪熟，欲别踟蹰话更投。白日长江能万里，深冬行更且孤舟。

琅琊岂吝青藜杖，采石宁无旧酒流。白首爱君知未了，鄱阳五老久凝眸。
示祖躬禅人
释智愚（宋代）

祖意明明在尔躬，视之不见用无穷。
拟心更欲重提掇，一片惊秋叶堕空。
子骏运使八咏堂 其七 闲燕亭
文同（宋代）

静宇占幽深，是中何所有。轩窗极清洁，砚席罗左右。

公馀每休此，俗客曾不受。六尺局脚床，解带就横肘。

扫除闲景物，健笔当大帚。敢问公许年，得诗凡几首。
中书侍郎挽词二首
秦观（宋代）

守道无夷险，如公实寡仇。
望从乌府重，官到凤池休。
二品追褒峻，千金赙恤优。
缙绅终有恨，王骏不封侯。
春晚
释文珦（宋代）

黄鸟声中春意深，百花如梦已消沉。
午窗睡觉心无事，行过溪南看绿阴。
忆真州梅园
刘克庄（宋代）

当年飞盖此追随，惨澹淮天月上时。
树密径铺毡共饮，花寒常怕笛先吹。
心怜玉雪空存梦，尘暗关山阻寄诗。
纵使京东兵暂过，可无一二斫残枝。
悼亡 其二
王十朋（宋代）

相勉惟清白，囊如四壁空。难忘将绝语，劝我莫言穷。
郡斋秋夕
张咏（宋代）

久负嵩云约，年来半白头。
风惊落叶夕，雨滴戍城秋。
调古将谁合，心狂谩自愁。
迟回不能寐，重起凭危楼。